หอการค้าไทย-จีน ลงนามบันทึกความร่วมมือกับองค์กรตรวจสอบและรับรองแห่งชาติจีนประจำประเทศไทย สนับสนุนขยายการส่งออก
นายณรงค์ศักดิ์  พุทธพรมงคล ประธานกรรมการหอการค้าไทย-จีน  กล่าวว่า  หอการค้าไทย-จีน  ลงนามเอ็มโอยูร่วมกับนายหลิ่ว หัวลวี่ กรรมการผู้จัดการใหญ่  บริษัท ซี ซี ไอ ซี (ประเทศไทย) จำกัด หรือองค์กรตรวจสอบและรับรองแห่งชาติจีนประจำประเทศไทย เพื่อสนับสนุนขยายการส่งออกของสมาชิกหอการค้าไทย-จีน ไปยังตลาดจีนเนื่องจาก ซี ซี ไอ ซี รับตรวจสอบย้อนกลับแหล่งกำเนิดผลิตภัณฑ์ส่งออกสินค้าจากไทยไปยังประเทศจีน และปีที่ผ่านมาภายใต้สถานการณ์โควิด-19 ระบาด ทำให้หน่วยงานกำกับดูแลของรัฐบาลจีนได้กำหนดให้อาหารหรือผลิตภัณฑ์ทางการเกษตรที่นำเข้าหมุนเวียนในตลาดจีนต้องสามารถตรวจสอบแหล่งที่มาและตรวจสอบย้อนกลับได้ ไม่เช่นนั้นจะไม่สามารถขายในตลาดได้ ในปี 2563 ที่ผ่านมา แม้จะมีการระบาดของเชื้อโควิด-19 แต่ภาวะการค้าระหว่างไทยกับจีนยังมีการขยายตัวเล็กน้อย มีมูลค่ารวม 79,600 ล้านดอลลาร์คิดเป็นสัดส่วนร้อยละ  18.16 ของมูลค่าการค้ารวมของไทย โดยการส่งออกสินค้าของไทยไปตลาดจีน มีมูลค่า 29,754 ล้านดอลลาร์ มีการขยายตัวตลอดทั้งปีร้อยละ 2นายณรงค์ศักดิ์ กล่าวย้ำว่า ความร่วมมือในครั้งนี้ยังเป็นการส่งเสริมการส่งออกผลไม้ไปยังตลาดจีนเพิ่มมากขึ้นโดยการส่งออกผลไม้สด  แช่เย็น แช่แข็งและแห้ง ของไทยไปยังประเทศจีนปี 2563 มีมูลค่า 2,908 ล้านดอลลาร์ มีการขยายตัวร้อยละ  39.43 เฉพาะสินค้าทุเรียนสดรายการเดียว  มีมูลค่าถึง 1,508 ล้านดอลลาร์ มีการขยายตัวร้อยละ 77.57 ซึ่งถือว่าเป็นอัตราการขยายตัวที่สูง  ถึงแม้ว่าจะอยู่ในช่วงการระบาดของเชื้อโควิด-19 ส่วนหนึ่งเป็นเพราะทางบริษัท ซี ซี ไอ ซี (ประเทศไทย) จำกัด เป็นผู้ให้บริการการตรวจสอบคุณภาพและตรวจสอบย้อนกลับแก่ผู้ส่งออกทุเรียนไทย ทั้งนี้ การปฏิบัติตามข้อกำหนดในการส่งออกผลไม้ไทยไปจีนอย่างละเอียด เพื่อดำเนินการให้ถูกต้องตามกฎหมาย หลักเกณฑ์  วิธีการและเงื่อนไขการจดทะเบียนผู้ส่งออกผักและผลไม้ รวมทั้งการขอและออกใบรับรองสุขอนามัยและข้อกำหนดเฉพาะสำหรับผลไม้บางชนิด  จะทำให้ไทยส่งออกผลไม้ไปจีนได้อย่างต่อเนื่องและยังช่วยเพิ่มยอดการค้าระหว่างไทยไปจีนให้เป็นไปตามเป้าหมายในปี 2564 ด้วยมูลค่า 1.4 แสนล้านดอลลาร์